projektion
En projektion er i geometri en afbildning af en figur (et punkt, en kurve, en flade eller et legeme) ind på en flade ved hjælp af rette linjer, projektionsstråler, der trækkes igennem figurpunktet og billedpunktet.
Ofte er man interesseret i projektioner ind på en plan; hvis projektionsstrålerne alle skærer hinanden i samme punkt, taler man om centralprojektion, og hvis strålerne er parallelle om parallelprojektion. Ved planprojektioner projiceres punkter i en plan ind på billedplanen. Ved en stereografisk projektion afbildes en kugleflade på en plan.
Projektioner finder bl.a. anvendelse til udarbejdelse af tekniske tegninger og til kortprojektioner.